PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2006/FK/3/1/109	Bratislava 20. 9. 2006 

	Protimonopolný úrad Slovenskej republiky, odbor koncentrácií v správnom konaní číslo 0061/OK/2006 začatom dňa 16. 8. 2006 na základe oznámenia koncentrácie podnikateľom Optifin Invest s.r.o. so sídlom Rusovská cesta 1, 851 01 Bratislava, IČO: 35 735 457, zastúpeným JUDr. Antonom Novákom, advokátom so sídlom Ľubľanská 1, 831 02 Bratislava, vo veci koncentrácie podnikateľov Optifin Invest s.r.o. so sídlom Rusovská cesta 1, 851 01 Bratislava, IČO: 35 735 457 a TATRAVAGÓNKA a. s. so sídlom Štefánikova 887/53, 058 01 Poprad, IČO: 31 699 847 

                                                  rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže            a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky      v znení neskorších predpisov v znení neskorších predpisov tak, že  s ú h l a s í         s koncentráciou  spočívajúcou v získaní priamej výlučnej kontroly, podnikateľa Optifin Invest s.r.o. so sídlom Rusovská cesta 1, 851 01 Bratislava, IČO: 35 735 457            nad podnikom podnikateľa TATRAVAGÓNKA a. s. so sídlom Štefánikova 887/53, 058 01 Poprad, IČO: 31 699 847, na základe Zmluvy o kúpe cenných papierov, dňa 20. 7. 2006 medzi spoločnosťami BELLA Plus s.r.o., Škultétyho 2, 831 03 Bratislava, IČO: 36 502 898 a Optifin Invest s.r.o. so sídlom Rusovská cesta 1, 851 01 Bratislava, IČO: 35 735 457. 

Odôvodnenie:

Na Protimonopolný úrad Slovenskej republiky, odbor koncentrácií  (ďalej len „úrad“) bolo dňa 16. 8. 2006 doručené listom zaevidovaným pod číslom 3532/2006 oznámenie koncentrácie, v ktorom podnikateľ Optifin Invest s.r.o. so sídlom Rusovská cesta 1, 851 01 Bratislava, IČO: 35 735 457 (ďalej len „Optifin Invest s.r.o.“), zastúpený JUDr. Antonom Novákom, advokátom Nitschneider & Novák s.r.o., advokátska kancelária, Ľubľanská 1, 831 02 Bratislava (ďalej len „právny zástupca“), oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla získaním priamej výlučnej kontroly podnikateľa Optifin Invest s.r.o. nad podnikom podnikateľa TATRAVAGÓNKA a. s. so sídlom Štefánikova 887/53, 058 01 Poprad, IČO: 31 699 847 (ďalej len „TATRAVAGÓNKA a. s.“), ktorá vznikla na základe Zmluvy o kúpe cenných papierov, dňa 20. 7. 2006 medzi spoločnosťami BELLA Plus s.r.o., Škultétyho 2, 831 03 Bratislava, IČO: 36 502 898, ako predávajúcim a Optifin Invest s.r.o. so sídlom Rusovská cesta 1, 851 01 Bratislava, IČO: 35 735 457, ako kupujúcim (ďalej len „Zmluva“). 

  	Na základe predmetného oznámenia začalo dňa 16. 8. 2006 podľa  § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie     vo veci koncentrácie podnikateľov Optifin Invest s.r.o. a TATRAVAGÓNKA a. s.,  o čom úrad listom číslo 3577/PMÚ SR/2006 zo dňa 23. 8. 2006 informoval prostredníctvom právneho zástupcu oznamovateľa koncentrácie.

Nakoľko oznámenie koncentrácie neobsahovalo všetky náležitosti  podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne vyššie uvedeným listom zo dňa 23. 8. 2006 prostredníctvom právneho zástupcu vyzval oznamovateľa koncentrácie na jeho doplnenie a upozornil na znenie    § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10      ods. 12 zákona v nadväznosti na vyhlášku. 

Oznámenie koncentrácie bolo podľa § 10 ods. 12 zákona v nadväznosti na vyhlášku doplnené listom zaevidovaným na úrade pod č. 3716/2006      dňa 7. 9. 2006, na základe čoho podľa § 11 zákona začala dňa 8. 9. 2006 plynúť lehota 60 pracovných dní na vydanie rozhodnutia o koncentrácii. Táto skutočnosť bola právnemu zástupcovi účastníka správneho konania oznámená listom č. 3753/PMÚ SR/2006 zo dňa 12. 9. 2006.

Správny poplatok vo výške 100 000 Sk bol prevedený na účet Protimonopolného úradu Slovenskej republiky dňa 4. 9. 2006.

1. Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 

1.1 Spoločnosť Optifin Invest s.r.o.

	bola založená zakladateľskou listinou vo forme notárskej zápisnice      N 134/97, Nz 119/97 zo dňa 10. 12. 1997 v súlade s §§ 105 až 153 zákona         č. 513/1991 Zb. Obchodný zákonník a následne dňa 17. 12. 1997 bola zapísaná do Obchodného registra Okresného súdu Bratislava I, Oddiel: Sro, Vložka číslo: 16252/B. Nad spoločnosťou Optifin Invest s.r.o. má priamu výlučnú kontrolu spoločnosť Alliot Enterprises Limited, Spojené kráľovstvo Veľkej Británie a Severného Írska. 	

Predmetom činnosti spoločnosti Optifin Invest s.r.o. podľa výpisu z obchodného registra je:
- kúpa tovaru v rozsahu voľnej živnosti za účelom jeho predaja konečnému spotrebiteľovi (maloobchod),
- kúpa tovaru v rozsahu voľnej živnosti za účelom jeho predaja iným prevádzkovateľom živnosti (veľkoobchod),
- sprostredkovanie kúpy, predaja a prenájmu nehnuteľností,
- sprostredkovateľská činnosť v rozsahu voľnej živnosti,
- reklamná a propagačná činnosť,
- factoring a forfaiting,
- vydavateľská činnosť,
- prieskum trhu,
- montáž a opravy telekomunikačných zariadení mimo jednotnej telekom.   siete,
- zemné a výkopové práce,
- prípravné práce pre stavbu,
- prenájom bytových a nebytových priestorov spojených s doplnkovými službami – obstarávateľské služby spojené so správou bytového a nebytového fondu,
- prenájom nehnuteľností vrátane nebytového fondu,
- prenájom strojov a prístrojov v oblasti výpočtovej techniky,
- vedenie účtovníctva,
- činnosť organizačných a ekonomických poradcov,
- podnikateľské poradenstvo v rozsahu voľnej živnosti,
- poradenská činnosť v oblasti elektronických zariadení na spracovanie dát.

	Spoločnosť Optifin Invest s.r.o. má priamu či nepriamu výlučnú kontrolu nad nasledujúcimi spoločnosťami:

▪ Optifin Real a. s., ktorej reálne vykonávanú činnosť predstavuje realitný development,

▪ CITY Trade, s.r.o., podnikajúca v oblasti prenájmu nehnuteľností a inej obchodnej činnosti,

▪ COLUMBEX INTERNATIONAL, a. s., podnikajúca v oblasti: poskytovania IT služieb, obchodnej činnosti, správe dátových sietí, poradenstve v oblasti informačných technológií, systémovej a aplikačnej integrácie a Total Storage Solution Center (www.columbex.sk), 

▪ PREMIUM FIT, s.r.o., ktorá sa zaoberá poskytovaním športovo–relaxačných  služieb a prevádzkovaním fitness centra (www.golemclub.sk),

▪ ZLH, a. s., ktorej reálne vykonávanými činnosťami sú: zlievarenská činnosť a výroba odliatkov pre priemysel a poľnohospodárstvo z materiálu sivej a tvárnej zliatiny (www.isternet.sk/zshronec),

▪ MEDIA FAIR, s.r.o., - podnikanie na mediálnom trhu, v reklamnej a inzertnej oblasti a obchodná činnosť,

▪ OPTIFASHION s.r.o., - predmet podnikania: obchodná činnosť, maloobchod s textilnými výrobkami,

▪ EBA, s.r.o. je spoločnosťou podnikajúcou v oblasti ekologických služieb. Jej nosným programom je dekontaminácia pôd, vôd a iných materiálov znečistených najmä ropnými uhľovodíkmi, zneškodňovanie a likvidácia nebezpečných odpadov, sanácie zdevastovaných území a komplexné riešenie problematiky ochrany a tvorby životného prostredia. Okrem toho sa zaoberá výrobou biologických hnojív a substrátov a revitalizáciou pôd pre poľnohospodársku veľkovýrobu (www.eba.sk),
 
▪ R. A. B. TORF spoločnosť s ručením obmedzeným v likvidácii, ktorá v súčasnosti nevykonáva žiadnu činnosť.

	Okrem už uvedených spoločností pôsobiacich na území Slovenskej republiky spoločnosť Optifin Invest s.r.o. kontroluje v Maďarsku spoločnosti Optisped, Kft. a MMV MAGYAR MAGÁNVASÚT ZRT., zaoberajúce sa špedičnou a prepravnou činnosťou a spoločný ukrajinsko-slovenský podnik UKRSLOVTORF zaoberajúci sa podporou tvorby a ochrany životného prostredia a exportom poľnohospodárskych substrátov na európske trhy.
 
	Na základe uvedeného úrad dospel k záveru, že spoločnosť Optifin Invest s.r.o. je právnickou osobou zapísanou v obchodnom registri, je teda podnikateľom podľa § 3 ods. 2 zákona a tento zákon sa na Optifin Invest s.r.o. podľa § 2 ods. 1 písm. a) zákona vzťahuje. 

1.2 Spoločnosť TATRAVAGÓNKA a. s.

	Bola založená rozhodnutím zakladateľa vo forme notárskej zápisnice zo dňa 29. 9. 1994 č. N 242/94, Nz 240/94 podľa zákona č. 513/91 Zb. Obchodný zákonník na základe rozhodnutia MPSPNM č.99 zo dňa 26. 7. 1994 o privatizácii podniku Vagónka Poprad, štátny podnik so sídlom v Poprade zrušeného bez likvidácie. Jediným akcionárom TATRAVAGÓNKA a. s. je  spoločnosť BELLA Plus s.r.o.
	Rozhodujúcim predmetom činnosti spoločnosti TATRAVAGÓNKA a. s. je výroba nasledujúcich kategórií výrobkov:

▪ NÁKLADNÉ ŽELEZNIČNÉ VOZNE KRYTÉ
  -  G – kryté vozne bežnej stavby (Gags),
- H – kryté vozne špeciálneho typu (Habbins, Habbinss, Habbilnss bez odsúvacej steny, Hbbillns bez odsúvacej steny, Hbbins/Hbbillns s odsúvacou stenou),
  -  T – kryté vozne s otvárateľnou strechou (Tadis – rozchod 1 000 mm).

▪ ŠTANDARDNÉ PODVOZKY Y25
   Cs, Rs, Rss, Lsd1, Ls(s)d1, Ls(s)i,f, Ls(s)i, Ls(s)di, Lst, Lssi a Lsdif.

▪ PODSKUPINY PRE OSOBNÚ PREPRAVU
  pre výrobcov prímestských vlakových súprav, električiek a súprav pre metrá ponúka kooperačnú výrobu oceľových zvarencov:
  - kabíny,
  - predstavky kabín,
  - koncové prechody,
  - priečniky,
  - podskupiny striech,
  - podskupiny kostier spodkov a
  - iné zvarece podľa dopytu.

▪ OSTATNÉ VÝROBKY A SLUŽBY
   vyrábané pre vlastné potreby ako aj pre potreby externé, ku ktorým patria:
  - prípravky na výrobu dielcov pre tvárnenie a trieskové opracovanie,
  - montážne prípravky s mechanickým, pneumatickým, hydraulickým alebo kombinovaným upínaním s ručným alebo elektrickým pohonom,
  - zváracie polohovadlá do nosnosti 16 ton s ručným alebo elektrickým pohonom,
  - rovnacie prípravky pre termomechanické rovnanie,
  - prenášacie prípravky na báze mechanického, pneumatického alebo magnetického uchopenia bremena.

	Tovary spoločnosti TATRAVAGÓNKA a. s. sú vyrábané na území Slovenskej republiky, avšak 95 % produkcie spoločnosti je určená na export. Spoločnosť TATRAVAGÓNKA a. s. nekontroluje žiadny podnikateľský subjekt.

Vychádzajúc z vyššie uvedených skutočností úrad dospel k záveru,    že spoločnosť TATRAVAGÓNKA a. s. je právnickou osobou zapísanou v obchodnom registri, je teda podnikateľom podľa § 3 ods. 2 zákona a tento zákon sa na TATRAVAGÓNKA a. s. podľa § 2 ods. 1 písm. a) zákona vzťahuje. 

2. Forma koncentrácie
  
Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

	Ako už bolo uvedené vyššie, dňa 20. 7. 2006 bola uzatvorená Zmluva, ktorej predmetom je prevod akcií emitovaných spoločnosťou TATRAVAGÓNKA       a. s. na podnikateľa Optifin Invest s.r.o., pričom menovitá hodnota prevádzaných akcií spolu predstavuje majoritný podiel na základnom imaní spoločnosti TATRAVAGÓNKA a. s. Konkrétny údaj o výške menovitej hodnoty prevádzaných akcií, ktorý je obsahom spisového materiálu úrad v rozhodnutí neuvádza, nakoľko tento bol účastníkom konania označený ako predmet obchodného tajomstva.
 Podľa platných stanov spoločnosti TATRAVAGÓNKA a. s. akcia je cenným papierom, s ktorým sú spojené práva akcionára podieľať sa podľa zákona a stanov spoločnosti na jej riadení. Svoje práva akcionár môže vykonávať na valnom zhromaždení hlasovaním (vrátane hlasovania o zmene stanov, voľbe a odvolaní členov predstavenstva, voľbe a odvolaní členov dozornej rady). Počet hlasov akcionára sa určuje pomerom menovitej hodnoty jeho akcií k výške základného imania. Rozhodnutie o zmene stanov, zvýšení alebo znížení základného imania a zrušení spoločnosti a v iných prípadoch, ktoré ustanovuje zákon vyžaduje dvojtretinovú väčšinu prítomných hlasov, v ostatných záležitostiach rozhoduje valné zhromaždenie väčšinou hlasov prítomných akcionárov.
Z vyššie uvedeného vyplýva, že na základe Zmluvy podnikateľ Optifin Invest s.r.o. získal rozhodujúci vplyv na zloženie, hlasovanie alebo rozhodovanie orgánov podnikateľa  TATRAVAGÓNKA a. s. , a tým získal možnosť vykonávať rozhodujúci vplyv na činnosť podniku podnikateľa TATRAVAGÓNKA a. s.    

Na základe uvedených skutočností úrad dospel k záveru, že uzatvorením Zmluvy došlo k získaniu priamej výlučnej kontroly podnikateľa Optifin Invest s.r.o. nad podnikom podnikateľa TATRAVAGÓNKA a. s., a teda k naplneniu skutkovej podstaty koncentrácie podľa § 9 ods. 1 písm. b) v spojení        s § 9 ods. 4 písm. b) zákona.

3. Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ Optifin Invest s.r.o. Účastníkmi posudzovanej koncentrácie sú podnikatelia Optifin Invest s.r.o., ako podnikateľ, ktorý získa kontrolu nad podnikom podnikateľa TATRAVAGÓNKA a. s., ako aj podnikateľ TATRAVAGÓNKA a. s., nad ktorými je kontrola získavaná.

4. Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej             1 200 000 000 Sk a aspoň dvaja účastníci koncentrácie dosiahli               v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie. 

	Na základe predložených podkladov úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t. j. v roku 2005, síce značne prevyšuje zákonom stanovenú hranicu 1 200 000 000 Sk, avšak celkový obrat dosiahnutý v Slovenskej republike v tomto období je iba u jedného z účastníkov koncentrácie - Optifin Invest s.r.o. vyšší ako zákonom stanovených 360 000 000 Sk.
	Z uvedeného vyplýva, že predmetná koncentrácia podľa § 10 ods. 1 písm. a) zákona nepodlieha kontrole úradu.
	
Z predložených podkladov úrad ďalej zistil, že celkový obrat dosiahnutý v Slovenskej republike účastníkom koncentrácie Optifin Invest s.r.o. v sledovanom období bol vyšší ako 500 000 000 Sk a súčasne celosvetový celkový obrat každého z účastníkov koncentrácie bol vyšší ako 1 200 000 000 Sk. Konkrétne údaje o obratoch účastníkov koncentrácie, ktoré sú obsahom spisového materiálu, úrad v rozhodnutí neuvádza, nakoľko tieto účastník konania označil ako predmet obchodného tajomstva. 

Na základe uvedenej skutočnosti úrad dospel k záveru, že predmetná koncentrácia podlieha kontrole úradu podľa § 10 ods. 1 písm. b) zákona. 
	
         Ďalej úrad posudzoval, či podnikateľ Optifin Invest s.r.o. postupoval podľa § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e).

Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie    je deň uzatvorenia Zmluvy t. j. 20. 7. 2006, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikateľ Optifin Invest s.r.o. neporušil vyššie uvedenú povinnosť.

5. Relevantné trhy a dopad koncentrácie na hospodársku súťaž

	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb       z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.    

Z podkladov a informácií predložených úradu v priebehu správneho konania vyplynulo, že v danom prípade nedochádza k horizontálnemu prekrytiu aktivít účastníkov koncentrácie na žiadnom z relevantných trhov, na ktorých títo pôsobia. Naviac spoločnosť TATRAVAGÓNKA a. s. za posledné tri roky predchádzajúce vzniku koncentrácie, t. j. 2003, 2004 a 2005 ako aj v roku 2006, 100 % ňou vyrobenej produkcie realizuje výlučne na zahraničných trhoch. Posledné dodávky realizované na trhu Slovenskej republiky (železničné vozne) boli v zanedbateľnom objeme dodané Železniciam Slovenskej republiky v roku 2001.
Analýzou podkladov a informácií úrad ďalej zistil, že aktivity účastníkov posudzovanej koncentrácie sa neprekrývajú ani na vertikálnej úrovni a to napriek tomu, že v oznámení koncentrácie Optifin Invest s.r.o. uviedol:           „ ... spoločnosť ZLH, a. s. bola v minulosti a mohla by byť aj v súčasnosti dodávateľom viek na vagóny, ktoré vyrába TATRAVAGÓNKA a. s. ...“. 
K tomuto záveru úrad dospel na základe nasledujúcich informácií,  ktoré boli úradu na základe jeho vyžiadania oznamovateľom koncentrácie doručené v rámci doplnenia oznámenia koncentrácie listom zaevidovaným dňa 7. 9. 2006 pod číslom 3716/2006:
- spoločnosť TATRAVAGÓNKA a. s. nikdy pravidelne neodoberala veká prevodových skríň na vagóny, jednalo sa iba o dodávky skúšobných vzoriek. Vzhľadom na to, že tieto veká boli vyrábané z tvárnej liatiny a TATRAVAGÓNKA a. s. potrebovala veká z oceľovej liatiny, pravidelný odber nebol nikdy realizovaný,
-  v súčasnosti nakupuje TATRAVAGÓNKA a. s. veká od českej spoločnosti UNEX a. s., Uničov,
-  spoločnosť ZLH, a. s. momentálne nemá žiadny problém dodávať veká z tvárnej liatiny v priebehu 8 týždňov, avšak s dodávkou tohto tovaru vyrobeného z oceľovej liatiny (čo je požiadavka TATRAVAGŃKA a. s.) má aj v súčasnosti problém, keďže z takejto liatiny veká nevyrába. Z tohto dôvodu ani nedochádza k odberu týchto výrobkov. Spoločnosť Optifin Invest s.r.o. však ani po ukončení procesu koncentrácie s touto alternatívou neuvažuje. 

		Vzhľadom na uvedené skutočnosti úrad otázku presného zadefinovania relevantných trhov ponechal otvorenú, nakoľko pre potreby posúdenia predmetnej koncentrácie  nie je podstatná.

6. Záver

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 2 zákona úrad vydá rozhodnutie, že            s koncentráciou podľa § 9 ods. 6 súhlasí, ak je koncentrácia v súlade             s odsekom 1 a koordinácia súťažného správania nie je zakázaná podľa § 4 ods. 1. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia.  

	Ako uvádza účastník konania v oznámení koncentrácie, spoločnosť Optifin Invest s.r.o. vstúpila majetkovo do spoločnosti TATRAVAGÓNKA a. s. z dôvodu diverzifikácie svojich aktivít s cieľom preniknúť do odvetvia, ktoré považuje za perspektívne a vidí v spoločnosti TATRAVAGÓNKA a. s. potenciál možného rastu. Spoločnosť Optifin Invest s.r.o. vidí možnosti vo využití svojich skúseností z iných odvetví podnikania na zlepšenie konkurencieschopnosti, reštrukturalizáciu a ozdravenie spoločnosti TATRAVAGÓNKA a. s. Vstupom spoločnosti Optifin Invest s.r.o. do spoločnosti TATRAVAGÓNKA a. s. sa sleduje zámer ozdravenia ekonomického fungovania tejto spoločnosti. Primárny význam koncentrácie je v efektívnejšom využívaní zdrojov, zlepšení cash-flow podniku a vytvorení potrebných zdrojov na nutné obnovy, rekonštrukcie, inovácie a vývoj, čo je podmienené prílevom adekvátneho kapitálu. 	
Vplyv koncentrácie na dodávateľov sa prejaví najmä v zlepšení platobnej disciplíny a vo vyrovnaní splatných záväzkov. Na základe zvýšenia kreditu spoločnosti TATRAVAGÓNKA a. s. ako stabilizovanej spoločnosti s nízkou mierou rizika sa môže spoločnosť uchádzať o lepšie podmienky dodávok surovín a tovarov pre svoju produkciu vo forme dodávateľských úverov, predĺženej splatnosti, doplnkových služieb, nižších cien svojich vstupov či kumulatívnych odberov. Snahou je zabezpečiť kontinuálny prísun vstupov bez hroziacich výpadkov z dôvodu nesolventnosti.
Vplyv koncentrácie na spotrebiteľov sa prejaví po aplikovaní vyššie spomenutého prístupu. V súčasnej dobe sa spoločnosť TATRAVAGÓNKA     a. s. snaží realizovať dodávky v dohodnutom termíne a kvalite, avšak mnohokrát aj za cenu finančnej straty plynúcej z nedostatku surovín, čo je potrebné kompenzovať nízko objemovými nákupmi u alternatívnych dodávateľov za nevýhodných obchodných podmienok. Spotrebiteľ toto pociťuje ako dočasný diskomfort v sklze dodávky a alternatívnom technickom riešení.  

	Na základe zistených skutočností uvedených vyššie, úrad dospel          k záveru, že predmetnou koncentráciou  na Slovensku nedochádza k prekrytiu aktivít jej účastníkov na žiadnom z relevantných trhov na ktorých títo  pôsobia, a to tak na horizontálnej ako aj vertikálnej úrovni. Posudzovanou koncentráciou nedochádza k nijakým štrukturálnym zmenám na žiadnom z relevantných trhov, na ktorých jej účastníci pôsobia, a teda koncentrácia nevytvára ani neposilňuje dominantné postavenie podnikateľa Optifin Invest  s.r.o. na žiadnom relevantnom trhu, ktorého dôsledkom sú významné prekážky efektívnej súťaže na relevantnom trhu.

Podľa § 33 zákona úrad prostredníctvom právneho zástupcu vyzval listom č. 3807/PMÚ SR/200. zo dňa 20. 9. 2006 účastníka konania Optifin Invest s.r.o., aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie. 

Účastník konania sa k predmetnej výzve prostredníctvom právneho zástupcu ústne vyjadril pri osobnom prevzatí predmetnej výzvy dňa             20. 9.  2006. Do zápisnice spísanej na úrade uviedol, že nemá žiadne námietky k podkladom rozhodnutia v predmetnej veci ako ani k spôsobu ich zistenia a nemá žiadne doplňujúce návrhy.

Úrad berúc do úvahy všetky uvedené skutočnosti, vychádzajúc             z citovaných ustanovení zákona pri posudzovaní predmetnej koncentrácie  rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava,    v lehote 15 dní odo dňa jeho doručenia.	
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                       Ing. Dušan Valo
                                                              riaditeľ odboru koncentrácií

Rozhodnutie sa doručuje:

JUDr. Anton Novák
advokát 
Nitschneider & Novák s.r.o., advokátska kancelária
Ľubľanská 1
831 02 Bratislava